كنت تانقرا فواحد الدراسة جديدة، باقة بميكتها، تنشرات فمجلة nature الشهيرة، عنوانها: “حتى المعايير الاعتباطية عندها تأثير على القرارات الأخلاقية ديالنا” فهاد الدراسة بينو الباحثين عن طريق مجموعة من التجارب أن الإنسان تايتأثر فالقرارات للي تايدير، بالاختيار ديال الجماعة. مثلا يلا سولوك شنو غا تدير فالموقف التالي: شفتي واحد السيد سرق بنك وشد لفلوس عطاها لخيرية للي فأشد الحاجة للمساعدة، واش غا تبلغ عليه البوليس ولا لا؟ فهاد التجربة قالو للنص ديال المشاركين أن الناس للي سولوهوم قبل جاوبو بأنهم غا يبلغو البوليس، والنص الثاني قالو ليهم العكس. النتيجة كانت أن كلشي تبع كيفاش للي قبل منو جاوبو. بقيت تانقرا تجربة مور تجربة والشروح ديال العلماء، شوية بدات تاتكون مقارنة مع رمضان فراسي. كيفاش؟ واش من لحمارة للطيارة؟ لا غير صبر معايا. دابا حنا كلنا فينا هاد القضية ديال الانقياد مع المعايير المجتمعية. يلا خذينا المغرب فرمضان كمثال، المعايير باينة: الصيام، للي ما عمرو صلى تايبدا يصلي، التراويح، لحوانت والبيران سادين، أوقات الخدمة مبدلة، الطياب مبدل إلخ. كلشي تقريبا تايمشي بنفس الستيل بغا ولا كره. هاد القضية فيها جوج مشاكل: مشكل معروف ومشكل مستور. المشكل المعروف هو ديال الكفار بحالي. هاد المعايير المجتمعية ما مسلكاناش. تاتولي بحال كائن غريب بزز منو يتخبى يلا بغا ياكل فخاطرو. بلا ماندخلو فالتفاصيل القانونية حيت ربما كلشي ولى عارفها وبلا ما نهدرو على خليان دار بونا يلا حصلتي تاتخشي فوجهك فشي زنقة ما تاتخرجش. المشكل المستور هو داك الفيل للي فالغرفة، كيفما تايقولو خوتنا الإنجليز the elephant in the room. رمضان شهر خايب، مفروض عليك تجوع فيه واخا نتا ما باغيش تجوع! واخا تاتفرح بالقص والكارطة والروايح فالسوق، تاتكرهو مين تايوصل وتاتبدا تحسب الأيام فوقاش يتلاح. هادي حقيقة مرة عارفها نتا بينك وبين راسك ولكن ما تقدرش تعتارف بيها لسببين: أولا باش تبقى محافظ على خضوعك للمعايير المجتمعية للي تاتقول رمضان خاوار واللهم بلغنا هاد الشهر الكريم واللهم اجعل كل أيامنا رمضان! وثانيا الخوف من غضب الحيوان الميتافيزيقي للي تاتآمن بيه. السبب الأول هو للي تايخليك تقبل الاعتداء على مفطر فرمضان، هو للي تايخليك تحس بالاستفزاز والغضب يلا شفتي واحد تاياكل علنا فرمضان. عمرك فكرتي علاش ما تاتحسش بنفس الإحساس يلا كنتي فمجتمع ماشي مسلم؟ ياك المسلمين فديك الدول تايشوفو ناس كفار بحالي تاياكلو فرمضان وهانية. الجواب هو: ديك المجتمعات فيها معايير مختلفة ونتا كفرد تاتنساجم معاها وتاتولي زوين وبوكوص. السؤال الآن هو: يلا طبقنا نفس التجربة للي دارو العلماء، ولكن هاد المرة نطبقوها على المغاربة كاملين، نشدوهم ونقولو ليهم: واش نتا مع الإفطار العلني فرمضان واللي بغا يدير شي حاجة يديرها، الدولة ديال الناس كاملين وكل واحد حر فالجهاز الهضمي ديالو وخاص القوانين للي تاتعاقب مفطري رمضان تحيد فورا؟ قبل ما يجاوبو طبعا، نقولو ليهم أن الناس كاملين للي قبل منهم جاوبو بنعم. أظن أن المجتمع ديالنا غا يتبدل فرمشة عين لأن الأغلبية الساحقة غا تجاوب بنعم! مادام كل واحد عارف أن الآخرين متافقين معاه فغا تولي الأمور مزيانة. هاد التجربة نقدرو نديروها فأي حاجة وأنا متأكد أنها غا تصدق. خاص غير شي إرادة سياسية و دوك لعشابة للي حاكمين يمشيو يحكو جبهانهم مع لحصاير ويعطيونا التيقار، ومرحبا بكم في مغرب جديد وكأنك في السويد. مبروك عواشركم وتفكرو تا خوتكم الكفار للي تايضربو رايبي وميراندينا فالكوابن، ماشي غير الفقراء! 
رمضان ما بقا ليه والو: الجوع والنوع والبكا بلا دموع